Ներառական կրթության մասին վերջին տարիներին շատ են խոսում: Բայց այդ մասին դեռ լռում են Կոտայքի մարզի Չարենցավան քաղաքում: Այստեղ վեց դպրոց կա, որոնցից ոչ մեկը ներառական չէ: Ներառական կրթություն չկա, բայց կան հաշմանդամություն ունեցող երեխաներ, որոնք կա´մ զրկված են կրթություն ստանալու իրենց իրավունքից, կա´մ այդ իրավունքը իրականացնում են Չարենցավանից դուրս: Քաղաքի մշակույթի և սպորտի, կրթության և երիտասարդության հարցերով բաժնի պետ Արմինե Զաքարյանը մեզ հետ զրույցում նշեց. «Չարենցավանում չկան ներառական կրթությամբ կամ ներառական ծրագրով դպրոցներ: Դպրոցները ինքնաֆինանսավորվող ՊՈԱԿ-ներ են և նրանց տնօրեններն են որոշում` օգտվել ներառական կրթություննից, թե ոչ: Եվ քանի որ դպրոցները հարմարեցված չեն հաշմանդամության խնդիր ունցող երեխաներին, դրա համար էլ այնտեղ չի ներառվում այդ կրթական համակարգը»: